**Z á s a d y**

**vydávania a používania Vernostnej karty Mesta Dunajská Streda**

(ďalej len “Zásady“)

**(Úplne znenie)**

**Čl. I.**

1. Tieto Zásady upravujú podmienky vydávania a používania Vernostnej karty mesta Dunajská Streda (ďalej len „vernostná karta“).

2. Mesto Dunajská Streda vydáva vernostnú kartu za účelom motivácie občanov k platobnej disciplíne vo veciach daňových, správnych, občiansko-právnych veciach, ako aj k dodržiavaniu zákonov, všeobecne záväzných nariadení mesta Dunajská Streda a správania sa občanov v oblasti ochrany životného prostredia, čistoty, poriadku a medziľudských vzťahov na území mesta Dunajská Streda.

**Čl. II.**

1. Na vydanie vernostnej karty má nárok fyzická osoba, ktorá je plnoletá,

a) nebola pozbavená spôsobilosti na právne úkony, resp. jej spôsobilosť nebola obmedzená,

b) a má trvalý pobyt na území mesta Dunajská Streda, a ku dňu 31.12.2011 a v ďalších rokoch v období aspoň 12 mesiacov pred dňom 30.11. roka predchádzajúceho roka na ktorý sa vernostná karta vydáva, bola prihlásená k trvalému pobytu v meste Dunajská Streda,

c) je poplatníkom miestneho poplatku za komunálny a drobný stavebný odpad na území mesta Dunajská Streda a nie je oslobodená od platenia tohto poplatku,

d) spĺňa ďalšie podmienky uvedené v týchto Zásadách.

2. Na vydanie vernostnej karty má okrem fyzickej osoby uvedenej v bode 1. týchto Zásad nárok aj

a) fyzická osoba spĺňajúca podmienky uvedené v bode 1. týchto Zásad, okrem podmienky trvalého pobytu v meste, ak je podnikateľom podľa zákona NR SR č. 455/1991 Zb. o živnostenskom podnikaní v znení neskorších predpisov, alebo má slobodné povolanie podľa osobitných zákonov za predpokladu, že je poplatníkom miestneho poplatku za komunálny a drobný stavebný odpad na území Mesta Dunajská Streda

b) právnická osoba zapísaná v obchodnom registri, ktorá má na území mesta Dunajská Streda sídlo alebo stálu prevádzkareň za predpokladu, že je poplatníkom miestneho poplatku za komunálny a drobný stavebný odpad na území Mesta Dunajská Streda

3. Na vydanie vernostnej karty nemá nárok občan, ktorý nemá trvalý pobyt v budove alebo jej

časti, ktorá je označená súpisným číslom alebo súpisným a orientačným číslom a je určená

na bývanie, ubytovanie, alebo na individuálnu rekreáciu. Za časť budovy sa považuje aj

byt.

4. Mesto vydá vernostnú kartu fyzickej osobe uvedenej v bodoch 1. a 2. písm. a) týchto Zásad na obdobie 5 rokov, ak v období 12 mesiacov pred dňom 30.11. predchádzajúceho roka nemala voči mestu Dunajská Streda žiadne nedoplatky.

5. Mesto vydá vernostnú kartu právnickej osobe uvedenej v bode 2. písm. b) týchto Zásad na obdobie 5 rokov, ak v období 12 mesiacov pred dňom 30.11. predchádzajúceho roka nemala voči mestu Dunajská Streda žiadne nedoplatky

6. Vernostná karta, ktorá bola vydaná na dobu 5 rokov stráca platnosť na daný kalendárny rok, ak držiteľ vernostnej karty v bezprostrednom predchádzajúcom kalendárnom roku, neuhradil mestu Dunajská Streda do 30.11. miestne dane, poplatky a nájomné.

7. V prípade, ak držiteľ vernostnej karty vydanej na obdobie 5 rokov, v predchádzajúcom roku, v ktorom jeho vernostná karta nebola platná, ale spĺňa podmienky na vydanie vernostnej karty v nasledujúcom kalendárnom roku, platnosť jeho vernostnej karty sa obnoví.

8. Nedoplatkami sú platby, ktoré neboli uhradené mestu v lehote ich splatnosti v plnej výške. Nedoplatok alebo iná platba sa považuje za uhradenú zaplatením do pokladne Mestského úradu v Dunajskej Strede, alebo pripísaním na bežný účet mesta Dunajská Streda.

9. Fyzická osoba uvedená v bodoch 1. a 2. písm. a) týchto Zásad nemala nedoplatok, ak zaplatila mestu Dunajská Streda aj za osoby žijúce s ňou v spoločnej domácnosti plnú výšku jednotlivých splátok v termíne ich splatnosti na:

a) nájomnom za užívanie bytu a iného nehnuteľného a hnuteľného majetku vo vlastníctve mesta

b) dani z nehnuteľností

c) poplatku za odvoz komunálneho a drobného stavebného odpadu

d) dani zo psa

e) dani za užívanie verejného priestranstva

f) dani za ubytovanie

g) dani za predajné automaty

h) dani za nevýherné hracie prístroje

i) pokutách

**Čl. III.**

1. Mesto Dunajská Streda vydá vernostnú kartu
   1. fyzickej osobe spĺňajúcej podmienky uvedené v týchto Zásadách bez žiadosti, s výnimkou fyzickej osoby, ktorá uhradila svoje nedoplatky v období od 16.11.2011 do 31.12.2011, ktorá o vydanie vernostnej karty musí požiadať.
   2. fyzickej osobe - podnikateľovi a právnickej osobe spĺňajúcej podmienky uvedené v týchto Zásadách na základe písomnej žiadosti.
2. Ak fyzická osoba inak spĺňajúca podmienky na vydanie vernostnej karty, neobdrží vernostnú kartu z akéhokoľvek dôvodu, musí písomne požiadať o vydanie vernostnej karty na predtlačenom formulári.
3. Fyzická osoba - podnikateľ a právnická osoba, ktorá má na území mesta v nájme nehnuteľnosť, k žiadosti o vydanie vernostnej karty predloží fotokópiu nájomnej zmluvy a zároveň  k nahliadnutiu aj originál nájomnej zmluvy.
4. Vernostná karta vydaná na príslušný kalendárny rok je platná do 31. januára nasledujúceho kalendárneho roka.
5. Vernostná karta platí spolu s občianskym preukazom, okrem osôb do 14 rokov.
6. Vernostnú kartu vydanú pre fyzickú osobu môžu použiť fyzické osoby uvedené na vernostnej karte spoločne, alebo jednotlivo.
7. Vydanie prvej vernostnej karty je bezplatné. Za vydanie náhradnej vernostnej karty za zničenú, poškodenú, stratenú a odcudzenú vernostnú kartu sa platí správny poplatok vo výške 3 € (slovom: tri eur). Náhradná vernostná karta sa vydáva pri predložení občianskeho preukazu fyzickej osoby a v prípade poškodenej vernostnej karty je potrebné odovzdať aj poškodenú vernostnú kartu.
8. V prípade vydania náhradnej vernostnej karty podľa bodu 7. tohto článku Zásad, stráca platnosť pôvodná vernostná karta s uvedeným poradovým číslom. O zániku platnosti pôvodnej vernostnej karty mestský úrad informuje inštitúcie a zariadenia, ktoré vernostné karty prijímajú v lehote 15 dní od vydania náhradnej vernostnej karty.

**Čl. IV.**

1. Vernostná karta okrem náležitostí, ako názov a erb mesta Dunajská Streda, označenie „VERNOSTNÁ KARTA – HŰSÉGKÁRTYA“, hologram, poradové číslo, označenie 5-ročného obdobia, na ktoré sa vydáva, rok platnosti, čiarový kód, obsahuje

a) pre fyzickú osobu :

- meno, priezvisko a dátum narodenia fyzickej osoby,

- meno, priezvisko a dátum narodenia maloletých detí fyzickej osoby,

- úplnú adresu trvalého bydliska fyzickej osoby;

b) pre fyzickú osobu – podnikateľa:

- obchodný názov

- meno, priezvisko, dátum narodenia fyzickej osoby,

- IČO fyzickej osoby- podnikateľa,

- meno, priezvisko a dátum narodenia maloletých detí fyzickej osoby,

- úplnú adresu trvalého bydliska fyzickej osoby,

- úplnú adresu miesta podnikania fyzickej osoby, ak je odlišná od adresy jej trvalého pobytu.

c) pre právnickú osobu

- názov a sídlo právnickej osoby

- IČO právnickej osoby

2. Fyzickej osobe - podnikateľovi, ktorý požiada o vydanie vernostnej karty a je už držiteľom vernostnej karty ako fyzická osoba, sa vydá vernostná karta iba v prípade, že vráti skôr vydanú vernostnú kartu.

**Čl. V.**

1. Držiteľ vernostnej karty , ktorým je fyzická osoba, fyzická osoba - podnikateľ , má nárok na poskytnutie nasledovných zliav:

a) 50 % zo vstupného na umelej ľadovej ploche Správy športových zariadení pre deti od 6 do 18 rokov vrátane,

b) 5 % zo vstupného na divadelné predstavenia organizované Mestským kultúrnym strediskom v Dunajskej Strede,

c) 100 %  zo vstupného na voľno-časový program „Rodinné nedele“ organizovaný Mestským kultúrnym strediskom v Dunajskej Strede,

d) 40 % zo vstupného na termálne kúpalisko, ktorého prevádzkovateľom je spoločnosť THERMALPARK DS, a.s. Dunajská Streda,

e) 3,30 eur  mesačne z príspevku na čiastočnú úhradu nákladov za pobyt dieťaťa v materskej škole,

f) 3 eur mesačne  z príspevku na čiastočnú úhradu nákladov za pobyt dieťaťa v školskom klube detí,

g) 0,35 eur mesačne z  príspevku na čiastočnú úhradu nákladov v školskom zariadení Centrum voľného času na dieťa a 2 eur mesačne na dospelú osobu,

h) 50 % z ceny ročnej a štvrťročnej parkovacej karty,

i) 100 % z ceny parkovacej karty pre obyvateľov bývajúcich v zóne s plateným parkovaním,

j) 0,25 eur pre cestujúcich bez zľavneného cestovného, 0,30 eur pre žiakov a študentov základných, stredných a vysokých škôl (najdlhšie však do dovŕšenia 26. roku veku), držiteľov preukazu ŤZP a ŤZP-S, sprievodcov držiteľa preukazu ŤZP-S, poberateľov starobného dôchodku a predčasného starobného dôchodku do dovŕšenia 70. roku veku a 0,15 eur za dovozné z ceny cestovného lístka mestskej autobusovej dopravy pri platbe dopravnou kartou dopravcu,

k) 50% z  príspevku na čiastočnú úhradu nákladov za pobyt v dennom stacionári Centra

sociálnej starostlivosti.

2. Držiteľ vernostnej karty , ktorým je právnická osoba, má nárok na poskytnutie zľavy vo výške 86 eur z ceny ročnej a 35 eur z ceny štvrťročnej parkovacej karty.

3. Vernostná karta vydaná po 30.04.2012 fyzickej osobe, fyzickej osobe - podnikateľovi a právnickej osobe, ktorá svoje nedoplatky uhradila mestu v období od 16.11.2011 do 31.12.2011 oprávňuje na zľavy uvedené v Článku V. týchto Zásad odo dňa jej vydania s výnimkou zliav uvedených v článku V. ods. 1 písm. e), f) g) a k), na ktoré sa vzťahuje ustanovenie Článku VI. ods. 1 týchto Zásad.

**Čl. VI.**

1. Ak fyzická osoba spĺňajúca podmienky na vydanie vernostnej karty neobdrží vernostnú kartu najneskôr do 31. januára prvého kalendárneho roka príslušného päťročného obdobia, na ktoré sa vernostná karta vydáva, môže požiadať o vrátenie sumy uvedenej v Článku V. ods.1 písm. e), f), g) a k) týchto Zásad.

2. Zrušujú sa Zásady vydávania a používania Vernostnej karty mesta Dunajská Streda zo dňa 29.9.2009 v znení neskorších zmien.

3. Tieto Zásady schválilo Mestské zastupiteľstvo v Dunajskej Strede na svojom zasadnutí dňa 22. decembra 2010 a nadobúdajú účinnosť dňom ich schválenia.

4. Zmeny a doplnky týchto Zásad schválené Mestským zastupiteľstvom v Dunajskej Strede dňa 15.11.2011, nadobudli účinnosť dňom 15.11.2011, zmeny a doplnky schválené dňa 13.12.2011 dňom ich schválenia, zmeny a doplnky schválené dňa 17.4.2012 nadobudli účinnosť 30.4.2012, zmeny a doplnky schválené dňa 26.6.2012 nadobudli účinnosť 1. júla 2012, zmeny a doplnky schválené dňa 4.12.2012 nadobudli účinnosť 1. januára 2013, zmeny a doplnky schválené dňa 9.12.2014 nadobúdajú účinnosť 1.1.2015, okrem ČL. V ods. 1 písm. j), ktoré nadobúda účinnosť 1.7.2015.

V Dunajskej Strede, 10.12.2014

JUDr. Zoltán Hájos

primátor mesta